**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 12.01.2018, ora 08.00 – 13.01.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.01.2018, ora 07.00**

**RÂURI**

**Debitele au fost, în general, staționare,** exceptând Someșul şi cursul superior al Prutului, unde vor fi în scădere ușoară, precum si râurile din bazinul Jiului unde vor fi în creștere ușoară datorită precipitațiilor prognozate şi propagării.

 Debitele se situează în general la valori în jurul și peste mediile multianuale lunare, mai mici (30-90% din normalele lunare) pe râurile din bazinele hidrografice: Crasna, Barcău, Bega, Timiș, Bârzava, Moravița, Nera, Cerna, Vedea, Argeș, Prut, Bârlad, bazinele mijllocii și inferioare ale Crișurilor, Mureșului, bazinul inferior al Oltului, bazinul superior și mijlociu al Ialomiţei.

 Formaţiunile de gheaţă (gheaţă la maluri) prezente în bazinele superioare ale unor râuri din nordul și centrul țării se vor menține fără modificări importante.

 Nivelurile pe râuri la staţiile hidrometrice se situează sub **COTELE DE ATENŢIE**.

 **Debitele vor fi în general staționare**, exceptând cursul mijlociu şi inferior al Jiului unde vor fi în creștere datorită propagării.

Sunt posibile creșteri de niveluri și debite pe unele râuri mici din zonele de munte datorită precipitațiilor slabe, prognozate și cedării apei din stratul de zăpadă.

 Formaţiunile de gheaţă (gheaţă la maluri) prezente pe unele râuri din zonele de munte din nordul și centrul țării se vor menţine fără modificări importante.

 Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 12.01 – 13.01.2018 a fost staţionar, având valoarea de 7800 m3/s**, peste media multianuală a lunii ianuarie (4950 m3/s).

 În aval de Porţile de Fier debitele au fost în creştere pe sectoarele Gruia – Tr. Măgurele şi Hârşova – Tulcea şi în scădere pe sectorul Zimnicea – Cernavodă.

 **Debitul la intrarea în ţară (secţiunea Baziaş) va fi staţionar (7800 m3/s).**

În aval de Porţile de Fier debitele vor fi în creştere pe sectoarele Gruia – Zimnicea şi Brăila – Tulcea şi în scădere pe sectorul Giurgiu – Vadu Oii.

**2.** **Situaţia meteorologică în intervalul 12.01.2018, ora 09.00 – 13.01.2018, ora 06.00**

**ÎN ŢARĂ**

**A.N.M. a emis o INFORMARE Meteorologică, valabilă în intervalul 12.01.2018, ora 22.00 – 14.01.2018, ora 16.00,** vizând intensificări ale vântului, precipitații predominant sub formă de ninsoare, răcire, conform căreia:

Începând din cursul nopții de vineri spre sâmbătă (12/13 ianuarie) vântul se va intensifica treptat, la început în regiunile sudice și la munte, iar pe parcursul zilei de sâmbătă (13 ianuarie) local și în centrul și nord-vestul țării. Se vor înregistra viteze la rafală de 45...55 km/h, mai mari pe litoral și în sudul Banatului, de până la 60...70 km/h.

 Duminică (14 ianuarie), intensificări temporare ale vântului vor mai fi în Dobrogea, mai ales în zona litoralului, sudul Banatului și local în Muntenia.

Din cursul nopții de vineri (12 ianuarie) și până în dimineața zilei de duminică (14 ianuarie), temporar se vor semnala precipitații slabe cantitativ în majoritatea regiunilor. Acestea vor fi predominant sub formă de ninsoare în Oltenia, Transilvania și pe arii restrânse în Muntenia, mai ales lapoviță și ninsoare în Dobrogea, Banat și Crișana, iar local la munte și în Moldova va ninge. Se va forma polei sau ghețuș.

Ninsori slabe cantitativ vor mai fi pe parcursul zilei de duminică (14 ianuarie) pe litoral, sud-vestul Olteniei și sudul Banatului.

În intervalul menționat, vremea se va răci, astfel că duminică temperaturile maxime vor fi preponderent negative, iar nopțile de la începutul săptămânii viitoare vor fi geroase îndeosebi în nordul, nord-estul și centrul țării.

*NOTĂ:* ***În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj.***

Această INFORMARE Meteorologică a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciulde Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către toate Comitetele Judeţene pentru Situaţii de Urgenţă ale ţării (42 de Prefecturi, inclusiv Mun. Bucureşti).

**Deși valorile termice diurne au fost ușor mai scăzute** decât în ziua anterioară, acestea au caracterizat, în continuare, o vreme mai caldă decât în mod normal pentru această dată, în special, în regiunile vestice, nord-vestice, centrale, central-sudice și de sud-est. Cerul a fost noros și, temporar, s-au semnalat precipitații slabe, ziua, local sub formă de ploaie în sudul țării și mixte, pe arii restrânse, în centru și în est. În cursul nopții, dinspre nord-est, treptat aria precipitațiilor, predominant sub formă de ninsoare, a fost în extindere și a cuprins majoritatea regiunilor, exceptându-le pe cele sud-vestice, vestice și de nord-vest, precum și zona litoralului, unde s-au semnalat ploi și doar trecător și pe spații mici, lapoviță. La munte a nins. Vântul a suflat slab și moderat cu intensificări, pe litoral, iar în a doua parte a nopții și în sudul Banatului, local în Muntenia și Dobrogea precum și în zona montană, îndeosebi pe creste. Temperaturile maxime s-au încadrat între 0 grade la Suceava și Rădăuți și 10 grade la Caransebeș. La ora 20, era strat de zăpadă, în zona montană înaltă, cu grosimi, în platformele stațiilor meteorologice, de până la 110 cm în Masivul Făgăraș (Bâlea Lac) și în nordul Moldovei, până la 2 cm ( la Rădăuți). La ora 06, valorile termice erau cuprinse între -4 grade la Rădăuți, Suceava și Târgu Neamț și 5 grade la Mangalia și Lugoj.

***Observație:*** *Începând de ieri, de la ora 06, au fost în vigoare 5 mesaje de atenționare - cod galben - de fenomene meteorologice periculoase imediate: 2 emise de SRPV Timișoara și 3 de SRPV Constanța.*

**LA BUCUREŞTI**

**Valorile termice diurne, deși ușor mai scăzute** decât cele din intervalul precedent, au caracterizat o vreme caldă la această dată. Cerul a fost noros; în prima parte a zilei, temporar a plouat slab, iar noaptea trecător s-au semnalat precipitații mai ales sub formă de ninsoare. Vântul a suflat moderat până spre dimineață când, s-a intensificat treptat îndeosebi în zona preorășenească. Temperatura maximă a fost de 5 grade, la toate stațiile meteorologice, iar la ora 06.00 se înregistrau 0 grade la Afumați și Filaret și -1 grad la Băneasa.

**3. Prognoza meteorologică în intervalul 13.01.2018, ora 09.00 – 14.01.2018, ora 09.00**

**ÎN ŢARĂ**

**Vremea se va răci în toată țara.** Temperaturile maxime se vor încadra între -3 și 5 grade, iar cele minime, în general, între -10 și -2 grade. Cerul va fi mai mult noros, exceptând nord-vestul și parțial centrul țării, unde, noaptea, va deveni variabil. ***Local, în regiunile vestice, sud-vestice și zona de munte și pe spații mici din restul teritoriului, mai ales în cursul zilei, vor mai fi precipitații slabe. Acestea vor fi sub formă de ninsoare, la munte și în Moldova;  mixte în Banat și în Crișana și predominant ninsori, în  celelalte regiuni.* Vântul va avea intensificări temporare în sudul, sud-estul și pe arii restrânse în centrul și nord-vestul țării, cu viteze la rafală în general de 45...55 km/h, mai mari pe litoral și în sudul Banatului, unde vor atinge 60...70 km/h.**

**LA BUCUREŞTI**

**Vremea va continua să se răcească**, temperatura maximă urmând astfel a se situa în jurul valorii de 1 grad. Cerul va fi mai mult noros, iar trecător, îndeosebi în primele ore, vor fi posibile fulguieli. Vântul va avea intensificări temporare, cu viteze la rafală în general de 45...50 km/h. Temperatura minimă va fi de -5...-4 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 12 ianuarie 2018 ora 20 – 13 ianuarie 2018 ora 20.00.**

**STAREA STRATULUI DE ZĂPADĂ în data de 12.01.2018, ora 14.00:**

Vremea s-a răcit faţă de intervalul precedent. Cerul a fost mai mult noros şi pe arii extinse a nins slab, s-au depus până la 4 cm zăpadă proaspătă. Vântul a suflat slab şi moderat, cu intensificări de 40-60 km/h în zonele înalte. La ora 14.00, stratul de zăpadă măsura: 111 cm la Bâlea-Lac, 100 cm la Vârful Omu, 20 cm la Sinaia, 9 cm la Fundata şi 7 cm la Predeal.

**EVOLUŢIA VREMII PENTRU INTERVALUL 12.01.2018 ora 20 – 13.01.2018 ora 20.00:**

Cerul va fi mai mult noros şi pe arii extinse va ninge; se vor depunde 5...10 cm zăpadă, chiar mai mult în zonele adăpostite. Vântul va sufla moderat, cu intensificări ce vor depăşi la rafală de 80 km/h în zonele înalte. Local se va semnala ceaţă.

**Peste 1800 m:** temperaturi minime: -15 la -11 gr.C; temperaturi maxime: -14 la -10 gr.C

**Sub 1800 m:** temperaturi minime: -11 la -6 gr.C; temperaturi maxime: -10 la -6 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

Stratul nou de zăpadă care se va adăuga celui deja depus în ultimele 24 de ore peste crustele sau plăcile existente (de 30-40 cm grosime) va fi uşor, de tip pulver, fără coeziune între cristale sau cu zăpada mai veche. În aceste condiţii, se vor putea declanşa avalanşe atât spontan, pe versanţii mai înclinaţi, dar mai ales în condiţii de supraîncărcări.

**La altitudini mai mici de 1800 m**: **RISC MODERAT (2)**

 Zăpada care va cădea în următoarele 24 de ore se va depune peste stratul mai vechi şi îngheţat. În ansamblu, grosimea zăpezii se va menţine scăzută, exceptând zonele adăpostite şi cele de pe firul văilor, unde există acumulări mai mari. De la altitudini apropiate de 1800 m, se pot declanşa spontan avalanşe de dimensiuni mici, prin alunecarea zăpezii noi peste stratul îngheţat, riscul declanşărilor fiind sporit în condiţii de supraîncărcări.

**Notă:**

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Siret Bacau**, informează **despre producerea la data de 12.01.18, a unei poluări cu ţiţei şi apă sărată a râului Tazlăul Sărat, cu irizaţii pe 500m lungime, în loc. Moineşti, zona Lucăceşti, jud. Bacău, din cauza unei avarii provocate la sistemul de monitorizare a presiunii unui rezervor aparţinând OMV Petrom SA Asset VIII Moldova Nord**, din care s-au evacuat accidental 160 litri de apă sărată şi ţiţei în canalizarea de apă pluvială cu deversare în râu. S-a intervenit pentru depoluare, prin montarea a 6 baraje din material absorbant, împrăştiere de substanţe depoluante pe o lungime de 1 km, s-au colectat circa 100 litri de ţiţei şi material absorbant, care au fost transportate la batalul parc 354 Tazlău. Se va reveni cu informaţii despre analizele celor 2 probe de apa prelevate.

**SGA Prahova** informează despre **producerea la data de 12.01.18, ora 11.30, a unei poluări cu ape uzate de culoare galbenă, de natură necunoscută, cu miros persistent de produse petroliere, a pârâului Dâmbu, de la staţia de epurare a SC Gentoil SRL, Ploieşti, de lângă Mun. Ploieşti, zona loc. Corlăteşti, jud. Prahova**. S-a dispus stoparea evacuării apelor uzate din staţia de epurare şi stocarea preliminară, în vederea tratării corespunzătoare. Se va reveni cu informaţii despre analizele probelor de apă prelevate de către SGA Prahova.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 11.01.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**GNM CJ Prahova**, informează despre **producerea la data de 12.01.18, ora 09.30, a unei poluări cu ţiţei şi apă sărată de zăcământ a şanţului stradal, pe 5m liniari, în zona com. Gura Vitioarei, sat Coada Malului, jud Prahova, din cauza unei avarii provocate la conducta de transport ţiţei aparţinând SC Conpet SA**. S-a intervenit pentru depoluare, prin vidanjarea apei din şanţ şi administrarea de material biodegradabil.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 11.01.2018 - 12.01.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE